Steeds geen nuwe burgemeester vir JhbDie verkiesing van Johannesburg se nuwe burgemeester is tot volgende maand uitgestel. (Foto: Gauteng ANC/Twitter) Die verkiesing van ŉ nuwe burgemeester vir Johannesburg wat vandag moes plaasvind, is nou na aanstaande maand uitgestel. Die verkiesing is uitgestel nadat daar nie ooreengekom kon word oor hoe ŉ meerderheid in die raad bepaal word nie. Die pos is vakant nadat Herman Mashaba vroeër bedank het. Sy termyn het gister geëindig. “Soos ek vanoggend wakker word, werkloos, steeds doodmoeg en gereed om ŉ welverdiende breek te neem, wil ek asseblief my diepste waardering te kenne gee aan die vyf miljoen inwoners van Johannesburg, die 58 miljoen inwoners van Suid-Afrika, die sewe miljard inwoners van die wêreld en die media vir dié voorreg om my land te dien,” het Mashaba getwiet. Die DA, EFF en ANC het elk ŉ kandidaat vir die pos benoem. Die DA het Funzela Ngobeni, die EFF Musa Novela en die ANC Geoff Makhubo voorgestel. Herman Mashaba, die voormalige burgemeester van Johannesburg. (Foto: Twitter) Makhubo, ŉ voormalige burgemeesterskomiteelid van finansies, word onder meer van bedrog, korrupsie, geldwassery en swendelary beskuldig vir sy vermeende betrokkenheid by die omstrede fondsbestuursmaatskappy Regiments Capital. Mashaba het strafregtelike klagtes in dié verband teen Makhubo en die voormalige burgemeester Parks Tau aanhangig gemaak. “Dit is ongelooflik en ŉ skande dat die ANC dié kandidaat as ŉ openbare ampsdraer voorstel. Die mense van Johannesburg verdien beter,” het Mashaba in reaksie op Makhubo se benoeming gesê. Die verkiesing sal na verwagting nou op 4 Desember gehou word.